CRC วิ่ง 5% โบรกฯอัพเป้า 43.80 บ. ชี้กำไรปี 65 แตะ 5.7 พันลบ.-อีบิทด้าโตแกร่ง
CRC วิ่ง 5% โบรกฯอัพเป้า 43.80 บ. จากเดิม 40 บ. ชี้รายได้ปีนี้โต 15-20% จากอีบิทด้าโตแกร่ง ส่วนกำไรโต 61% แตะ 5.70 พันลบ.
9 ก.พ. 2565

ผู้สื่อข่าวรายงานว่าวันนี้ (9 ก.พ.2565) ราคาหุ้นบริษัท เซ็นทรัล รีเทล คอร์ปอเรชั่น จำกัด (มหาชน) หรือ CRC ณ เวลา 10:33 น. อยู่ที่ระดับ 38.75 บาท เพิ่มขึ้น 1.75 บาท หรือ 4.73% โดยทำจุดสูงสุดที่ 39.00 บาท และทำจุดต่ำสุดที่ 37.75 บาท ด้วยมูลค่าการซื้อขาย 571.25 ล้านบาท

บล.กสิกรไทย ระบุในบทวิเคราะห์ (9 ก.พ.2565) ว่า CRC ให้คำแนะนำเชิงบวกในช่วงเวลา 5 ปีข้างหน้าและแผนปี 2565 สะท้อนถึงความเชื่อมั่นในการฟื้นตัวของเศรษฐกิจโลกและกลยุทธ์ทางธุรกิจที่มั่นคง อย่างไรก็ดีคาดรายได้ปี 2565 จะเติบโตที่ 15-20% ด้วย EBITDA ที่เติบโตแข็งแกร่งขึ้น จากการขยายตัวของอัตรากำไรและอัตราส่วน SG&amp;A ต่อรายได้ที่ดีขึ้น ทั้งนี้ปรับประมาณการกำไรปี 2565 ขึ้น 61% เป็น 5.70 พันล้านบาท ส่วนปี 2566 ขึ้น 29% เป็น 7.40 พันล้านบาท คงคำแนะนำ “ซื้อ” พร้อมปรับราคาเป้าหมายขึ้นจาก 40 บาท เป็น 43.80 บาท